2016. gada 13. decembrī Noteikumi Nr. 792

Rīgā (prot. Nr. 68  34. §)

**Grozījumi Ministru kabineta 2016. gada 5. janvāra noteikumos Nr. 19 "Darbības programmas "Izaugsme un nodarbinātība" 5.1.2. specifiskā atbalsta mērķa "Samazināt plūdu riskus lauku teritorijās" īstenošanas noteikumi""**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada plānošanas perioda

vadības likuma 20. panta 13. punktu

 Izdarīt Ministru kabineta 2016. gada 5. janvāra noteikumos Nr. 19 "Darbības programmas "Izaugsme un nodarbinātība" 5.1.2. specifiskā atbalsta mērķa "Samazināt plūdu riskus lauku teritorijās" īstenošanas noteikumi" (Latvijas Vēstnesis, 2016, 13. nr*.*) šādus grozījumus:

1. Izteikt 4.1.1. un 4.1.2. apakšpunktu šādā redakcijā:

"4.1.1. atjaunoto hidrobūvju skaits – 30, līdz 2018. gada 31. decembrim izsludināti būvniecības iepirkumi vismaz 50 procentu apmērā no kopējo atjaunojamo hidrobūvju skaita un noslēgti iepirkumu līgumi vismaz par 10 hidrotehnisko būvju pārbūvi;

4.1.2. atjaunoto vai pārbūvēto valsts nozīmes ūdensnoteku garums – 342 kilometri, līdz 2018. gada 31. decembrim izsludināti būvniecības iepirkumi vismaz 50 procentu apmērā no kopējā atjaunoto vai pārbūvēto valsts nozīmes ūdensnoteku garuma un noslēgti iepirkumu līgumi par valsts nozīmes ūdensnoteku pārbūvi vai atjaunošanu vismaz 122 kilometru garumā;".

2. Izteikt 4.4. apakšpunktu šādā redakcijā:

"4.4. horizontālā principa "Ilgtspējīga attīstība" uzraudzības rādītājs un tā sasniedzamā vērtība – atbilstoši šo noteikumu 4.1. un 4.2. apakšpunktam."

3. Izteikt 11. punktu šādā redakcijā:

"11. Pieejamais kopējais attiecināmais finansējums, lai slēgtu līgumus, līdz 2018. gada 31. decembrim ir 40 743 434 *euro*, tai skaitā Eiropas Reģionālās attīstības fonda finansējums 34 631 919 *euro* un valsts budžeta finansējums 6 111 515 *euro*. Līdz 2018. gada 31. decembrim šo noteikumu 4.1. apakšpunktā minētos iznākuma rādītājus plāno atbilstoši pieejamam finansējumam. No 2019. gada 1. janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt pieejamā attiecināmā finansējuma apmēra palielināšanu līdz šo noteikumu 8. punktā noteiktajam apmēram."

4. Aizstāt 27.5. apakšpunktā skaitļus un vārdus "4.3. un 4.4. apakšpunktā" ar vārdiem un skaitļiem "un 4.3. apakšpunktā".

Ministru prezidents Māris Kučinskis

Zemkopības ministrs Jānis Dūklavs